text: Røver fik behandlingsdom
  07 juni 2013 kl. 11.39
  En 21-årig mand er blevet idømt en behandlingsdom efter et røveri hos en svagelig mand.
  Den 21-årige forklarede i retten i Horsens, at han hjemme hos sig selv i Gedved lidt nord for Horsens havde taget stoffer sammen med en kammerat.
  Da de hverken havde penge eller cigaretter besluttede de sig kort efter midnat at begå et røveri, skriver Horsens Folkeblad.
  Det endte med et røveri hos en 65-årig svagelig mand i Gedved.
  - Da vi kom forbi det pågældende sted, kunne vi se, at der stod en medicinkasse inde i stuen. Manden var hjemme og sad i sin stol og så fjernsyn, sagde den 21-årige i retten ifølge Horsens Folkeblad.
  Den 21-årig brød ind til manden, truede ham med en med en softgun og bad om penge. Den svagelige mand blev meget bange, hvorefter den 21-årige besluttede sig til kun at tage nogle cigaretter.
  Den 21-årige er massiv stofmisbruger og fik en behandlingsdom uden fastsættelse af længstetid.
  Medgerningsmand har tidligere fået en dom på tre års fængsel.
  